Verešová, Anna, poslankyňa NR SR (2017-10-11):
Vážený pán podpredseda, vážené dámy, vážení páni, kolegyne a kolegovia, tieto vášne sú vždy vyvolávané vtedy, keď dochádzajú argumenty. Tento zákon totiž nie je robený odborne, vypracovaný odborne, je ideologický. Tento zákon je zlý od samého začiatku. Nebol právne čistý a povedal vám to aj váš poslanec, koaličný poslanec, doktor Kresák. Práve preto stiahla podpis poslankyňa Pfundtner. A práve preto prišla aj s pozmeňovacím návrhom, aby aspoň bol právne čistý tento zákon. Takýto zákon pripravila vládna koalícia! No veď sa nečudujem, keď sa zákon pripravuje ideologicky, tak jasné, že nemôže byť právne čistý. Nebol právne čistý, to je isté. Vyvolal obrovské prejavy nevôle občanov, občianskej spoločnosti. Boli tu protesty, boli tu petičné akcie Pamätaj a aj dcéry politických väzňov mali petičnú akciu. Podpísalo sa pod ňu mnoho a mnoho tisíc občanov. Zákon vetoval prezident. Vypočítavam, vypočítavam, čo všetko priniesol takto vami zle pripravený zákon. Zákon vetoval prezident, ktorý opätovne potvrdil to, čo sme tu v pléne hovorili, opoziční poslanci, a priniesli sme aj pozmeňujúce návrhy. Najviac je, samozrejme, tuná atakovaná z našej strany otázka reálnej funkčnosti kolektívneho štatutárneho orgánu. Za posledných 24 hodín, neviem, či ste si to všimli, ale mladí opäť vyzvali k podpisom občanov, aby ste ich počúvali, aby ste prijali pripomienky prezidenta, aby ste tento zákon neschválili v pôvodnom znení, a za posledných 24 hodín túto výzvu mladých ľudí podpísalo viac ako 5-tisíc ľudí. Skúste si to! Lenže vy za všetkým vidíte konšpirácie. No kto ich asi zaplatil? Tých vyše 5-tisíc občanov, ktorí podpísali elektronicky túto petíciu za 24 hodín? Skúste vy nájsť podporu tomuto zákonu za 24 hodín, aspoň 5-tisíc občanov! Kto by ich už len platil tých občanov?! A toto je filozofia predkladateľov? Že nikto nič neurobí zadarmo? Že mladí ľudia sa nemajú zaujímať o verejné dianie? Toto ste chceli? Áno, u mnohých ste to dosiahli. Chodím po mestách, po obciach a ľudia mávajú rukami. Toto je výsledok vašej politiky! Preto vám to aj spočítali už v roku 2016 vo voľbách. Túto vládu ľudia nechceli, ale evidentne dosahujete vrchol, respektíve ste za ním. A som presvedčená, že už tu sedieť takto nebudete. Práve aj pre takéto ideologické zákony. Keď som sem prišla, myslela som si, že robíme zákony v prospech občanov. Toto nie je v prospech občanov, keď občania sa chcú s vami rozprávať, občania chcú prísť za vami, občania a mladí ľudia, ktorých tu ešte vôbec nejakých aj máme, pretože odchádzajú preč do zahraničia, to je síce dobré, ale viac sa nevracajú kvôli korupcii a klientelizmu a vykrádaniu nášho štátu, a oni chcú s vami rokovať a vy ich neprijímate. A môžete sa na to hnevať, urážať, koľko chcete, môžete ma nazývať, že klamem, ale je to tak. Predkladatelia odignorovali protesty občianskej spoločnosti. A, prosím vás, prístup, že vypočuli sme si vás a urobíme si po svojom, to nie je debata, to nie je diskusia! Žiadna reálna verejná diskusia odborná neprebehla. Ako to, že vám predkladateľom novely tohto zákona – Jaroslavovi Paškovi, Márii Janíkovej, Ľubomírovi Želiezkovi, Martine Šimkovičovej – nezáleží na širokej podpore odbornej aj laickej verejnosti svojho zákona? Ako to, že vám na tom nezáleží? Včera som na zasadnutí výboru dala aj taký príklad. Predtým nám prezentovala ministerka Žitňanská zákon o obetiach trestných činov a mali ste vidieť tú konštruktívnu debatu. Nebolo poznať, či je opozičný, či koaličný poslanec. A viete, prečo prebehla takáto konštruktívna debata k zákonu o obetiach trestných činov? Lebo ministerka počúvala svoju pracovnú skupinu, ktorú zvolala. Počúvala odborníkov, načúvala ich hlasu a zákon je pripravený veľmi, veľmi dobre. Veľmi, veľmi dobre a aj dokonca ďalej počúva ďalšie pripomienky a ich akceptuje. Takto sa majú pripravovať zákony, s odbornou verejnosťou a aj zaangažovanými laikmi. Som presvedčená, že vám nejde o skutočné zlepšenie fungovania Ústavu pamäti národa. Som o tom presvedčená. Nejde vám o zlepšenie fungovania Ústavu pamäti národa. Ide vám o číru ideológiu. Zo spoločnej správy nášho gestorského výboru pre ľudské práva a národnostné menšiny vyplýva, že sa nestotožňujeme alebo nestotožňujete, vládna koalícia, s pripomienkami pána prezidenta. A predsa vás vyzývam, páni poslanci vládnej koalície, aby ste rozmýšľali, aby ste hlasovali podľa svojho svedomia a aby ste tento zákon stiahli a nepodporili ho v takom stave, ako bol prijatý, a aby ste podporili pripomienky prezidenta, ktoré sú totožné s občianskou a odbornou verejnosťou. Títo občania vás sledujú, títo občania vás budú sledovať aj pri hlasovaní. Majte to na pamäti a majte aj na pamäti to, že zákony máme robiť pre dobro ľudí, pre dobro občanov. Nie pre vás, nie pre jednotlivcov. Ďakujem pekne.